b'\n_START_ARTICLE_\nWicklow\n_START_SECTION_\nHistorie\n_START_PARAGRAPH_\nIf\xc3\xb8lge lokalhistorikere ble byen grunnlagt av vikinger omkring \xc3\xa5r 870. Navnet kommer if\xc3\xb8lge noen fra Vikinglow, \xc2\xabvikingenes slette\xc2\xbb, mens andre mener det kommer fra Wykynlo, \xc2\xabvikingsj\xc3\xb8en\xc2\xbb. Det er spor etter tidligere bebyggelse, og det finnes ogs\xc3\xa5 historier som g\xc3\xa5r tilbake til tidligere tider. Rundt byen finner man fornminner fra bronsealderen._NEWLINE_Det irske navnet er Cill Mhant\xc3\xa1in. Dette er knyttet til St. Patrick, som skal ha fors\xc3\xb8kt \xc3\xa5 g\xc3\xa5 iland p\xc3\xa5 stranden Travailhawk, s\xc3\xb8r for havnen. Fiendtlige innbyggere angrep dem og slo ut fortennene p\xc3\xa5 en i Patricks f\xc3\xb8lge, som ble kjent som Manntach, \xc2\xabDen tannl\xc3\xb8se\xc2\xbb. Manntach vendte tilbake dit og grunnla etter en tid en kirke, derav Cill Mhant\xc3\xa1in, \xc2\xabDen tannl\xc3\xb8ses kirke\xc2\xbb. Det finnes ingen skriftlige kilder som underst\xc3\xb8tter legenden, og navnet kan ha sitt opphav i et geografisk fenomen._NEWLINE_Normannerne slo seg ned i omr\xc3\xa5det etter \xc3\xa5 ha invadert Irland. Maurice FitzGerald fikk byen, og begynte \xc3\xa5 bygge en festning kjent som Black Castle. Ruinene av denne ligger ved kysten rett s\xc3\xb8r for havnen._NEWLINE_Den eldste bevarte bygningen er fransiskanerklosteret. Andre kjente bygninger er r\xc3\xa5dhuset og fengselet som ble reist i 1702. Det er n\xc3\xa5 renovert og innredet som et bes\xc3\xb8kssenter. Man finner ogs\xc3\xa5 East Breakwater, en bygning som ble reist av Wicklow Harbour Commissioners i 1880-\xc3\xa5rene.'